AOT ร่วง 3% จำนวนผู้โดยสารหด-เที่ยวบินตปท.ชะลอ
AOT ร่วง 3.16% โบรกฯมองจำนวนผู้โดยสารชะลอ -เที่ยวบินตปท.หดรับผลกระทบกวาดล้างทัวร์ศูนย์เหรียญฯ โดย ณ เวลา 11.26 น. ราคาอยู่ที่ 368.00 บาท ลบ 12.00 บาท หรือ 3.16% ด้วยมูลค่าซื้อขาย 1.60 พันลบ.
12 ต.ค. 2559

ผู้สื่อข่าวรายงานว่า ราคาหุ้นบริษัท ท่าอากาศยานไทย จำกัด (มหาชน) หรือ AOT ณ เวลา 11.26 น. ราคาอยู่ที่ 368.00 บาท ลบ 12.00 บาท หรือ 3.16% ด้วยมูลค่าซื้อขาย 1.60 พันล้านบาท โดยเปิดตลาดที่ 377 บาท ราคาปรับตัวขึ้นสูงสุดที่ 378 บาท และราคาปรับตัวลงต่ำสุดที่ 368 บาท
ด้าน บริษัทหลักทรัพย์ กสิกรไทย จำกัด (มหาชน) ระบุในบทวิเคราะห์ฯว่า จำนวนผู้โดยสารทั้งหมดในสนามบินที่ บมจ.ท่าอากาศยานไทย (AOT) ดำเนินงานอยู่ในช่วงวันที่ 1-8 ต.ค.เติบโตขึ้น 9.9% จากปีก่อน แต่ลดลงจาก 16.8% ในเดือน ก.ย. และจาก 12.3% ในปี FY2559 (ปิดงบเดือน ก.ย.) แม้ว่าช่วงดังกล่าวเป็นช่วงวันหยุดยาวและช่วงที่มีนักท่องเที่ยวจีนจำนวนมากก็ตาม
ทั้งนี้เชื่อว่าการเติบโตที่ชะลอตัวลงนี้เป็นผลจากฐานที่สูงในช่วงเดียวกันของปีก่อน โดยด้านจำนวนผู้โดยสารต่างชาติโตขึ้น 8.5% ส่วนผู้โดยสารในประเทศโตขึ้น 10.5% โดยเราไม่เห็นผลกระทบที่มีนัยสำคัญจากมาตรการกวาดล้างทัวร์ศูนย์เหรียญฯ ที่มีต่อจำนวนผู้โดยสาร
ส่วนจำนวนเที่ยวบินทั้งหมด ในช่วงวันที่ 1-8 ต.ค. โตขึ้น 7.7% จากปีก่อน  ถือว่าหดตัวลงเมื่อเทียบกับการเติบโตที่ 10.5% จากปีก่อน ในช่วงเดือน ก.ย. และ 9.8%  โดยมีสาเหตุหลักจากจำนวนเที่ยวบินต่างประเทศที่ชะลอตัวลง
โดยมีการเติบโตที่ระดับ 5% ขณะที่เที่ยวบินในประเทศยังคงมีการเติบโตที่แข็งแกร่งโดยโตขึ้น 10.6% เชื่อว่าเป็นผลจากฐานที่สูงในกรอบเวลาเดียวกันของปีก่อน และการกวาดล้างทัวร์ศูนย์เหรียญฯ เห็นได้จากจำนวนเที่ยวบินที่ลดลงอย่างมากในสนามบินเชี่ยงใหม่, หาดใหญ่ และ เชียงราย (-12.1%, -36%, -30.8%) ซึ่งเป็นแหล่งท่องเที่ยวหลักของนักท่องเที่ยวจีน
อนึ่ง ทางสำนักงานตำรวจแห่งชาติ (สตช.) ยังแจ้งเตือนว่า อาจจะเกิดเหตุก่อการร้ายในพื้นที่กรุงเทพฯและปริมณฑล ระหว่างวันที่ 25-30 ต.ค.นี้ โดยมีห้างสรรพสินค้า ลานจอดรถ และแหล่งท่องเที่ยวสำคัญเป็นเป้าหมาย ทำให้ธุรกิจที่เกี่ยวเนื่องกับการท่องเที่ยวและการขนส่งเพิ่มมาตรการความปลอดภัยสูงสุด